
LUONNOS EUROOPAN PARLAMENTIN LAINSÄÄDÄNTÖPÄÄTÖSLAUSELMAKSI
esityksestä neuvoston päätökseksi Euroopan unionin sekä Grönlannin hallituksen ja Tanskan hallituksen välisen kestävää kalastusta koskevan kumppanuussopimuksen täytäntöönpanopöytäkirjan (2025–2030) tekemisestä Euroopan unionin puolesta
(COM(2024)0479 – C10 0227/2024 – 2024/0263(NLE))
(Hyväksyntä)
Euroopan parlamentti, joka
–	ottaa huomioon esityksen neuvoston päätökseksi (14652/2024), 
–	ottaa huomioon luonnoksen pöytäkirjaksi Euroopan unionin sekä Grönlannin hallituksen ja Tanskan hallituksen välisen kestävää kalastusta koskevan kumppanuussopimuksen täytäntöönpanosta (2025–2030) (14781/24), 
–	ottaa huomioon neuvoston Euroopan unionin toiminnasta tehdyn sopimuksen 43 artiklan 2 kohdan ja 218 artiklan 6 kohdan toisen alakohdan a alakohdan v alakohdan mukaisesti esittämän hyväksyntää koskevan pyynnön (C10‑0227/2024),
–	ottaa huomioon budjettivaliokunnan talousarvionäkökohtia koskevan arvion,
–	ottaa huomioon ... antamansa päätöslauselman, joka ei liity lainsäädäntöön,[footnoteRef:1] esityksestä päätökseksi,  [1:  Hyväksytyt tekstit P10_TA(0000)0000.] 

–	ottaa huomioon työjärjestyksen 107 artiklan 1 ja 4 kohdan sekä 117 artiklan 7 kohdan,
–	ottaa huomioon kalatalousvaliokunnan suosituksen (A10‑0000/2025),
1.	antaa hyväksyntänsä sopimuksen tekemiselle,
2.	kehottaa puhemiestä välittämään parlamentin kannan neuvostolle, komissiolle ja jäsenvaltioiden hallituksille ja parlamenteille sekä Grönlannin ja Tanskan hallituksille ja parlamenteille.

Grönlanti ja Euroopan unioni allekirjoittivat vuoden 2024 lopussa kestävää kalastusta koskevan kumppanuussopimuksen (kalastuskumppanuussopimus) uuden täytäntöönpanopöytäkirjan (2025–2030). Kyseessä on sekamuotoinen sopimus, joka antaa unionin aluksille mahdollisuuden kalastaa turskan, grönlanninpallaksen, punasimpun tai pohjankatkaravun kaltaisia lajeja. Vastineeksi unioni maksaa alusten omistajien kattamien kustannusten lisäksi vuosittain 17 296 857 euron suuruisen taloudellisen korvauksen, josta 14 096 857 euroa on maksu pääsyoikeuksista ja 3 200 000 euroa osoitetaan Grönlannin kalastuspolitiikan tukemiseen ja täytäntöönpanoon. Kalastussopimuksen ansiosta kymmenisen unionin alusta on voinut viime vuosina pyytää itsehallintoalueen vesillä. Uudessa pöytäkirjassa esitetään yksityiskohtaisesti tätä pääsyä koskevat säännöt ja määräykset.

Kalastus Grönlannissa

Kalastus on Grönlannille sosioekonomisesti ja kulttuurisesti keskeinen toimiala. Sen osuus alueen työpaikoista on 15 prosenttia ja viennistä yli 90 prosenttia. Rannikkokalastusta harjoitetaan pääasiassa pienillä aluksilla. Se tukee paikallista taloutta ja luo työpaikkoja. Monet syrjäiset inuiittiyhteisöt ovat riippuvaisia kotitarvekalastuksesta. Alueella on myös kehittynyt avomerikalastuslaivasto ja voimassa olevia kalastussopimuksia, joiden nojalla ulkomaiset alukset voivat pyytää avomerikalastusalueella. Ilmastonmuutoksen vaikutukset haavoittuvaan arktiseen meriympäristöön ja varsinkin pyydettyihin kalalajeihin heijastuvat Grönlannin kalastukseen. Grönlannissa on otettu käyttöön toimenpiteitä, joilla rajoitetaan kalastuksen vaikutuksia meriympäristöön. Niihin kuuluvat muun muassa poisheittämiskielto ja sivusaaliiden hallintasuunnitelma.

Kalastuskumppanuussopimuksen uusi täytäntöönpanopöytäkirja

Allekirjoitettua uutta pöytäkirjaa sovelletaan kuuden vuoden ajan, ja se antaa sidosryhmille vakautta ja ennakointimahdollisuuksia. Siinä on määräyksiä, joilla säännellään unionin alusten pääsyä vesille ja yhteistyötä Grönlannin kanssa. Ne koskevat muun muassa kalastusmahdollisuuksia, tahattomia saaliita, tieteellistä yhteistyötä, seurantaa, valvontaa, tarkkailua, kalastusalueita ja tarkkailijoita.

Sopimuksen erityispiirteenä on, että saaliita säännellään vuosittain vahvistettavilla kalastusmahdollisuuksilla. Esittelijä on huolissaan siitä, että jälkiarvioinnin perusteella useiden kohdelajien suurimmat sallitut saaliit (TAC) ylittävät tieteellisissä lausunnoissa asetetut rajat. Tällaiset toteen näytetyt liikakalastustilanteet tai tietojen puutteeseen liittyvät epävarmuustekijät uhkaavat kalakantoja ja kalastuksen kestävyyttä esimerkiksi itäisten vesien pohjankatkaravun tapauksessa. Monia ohjeellisia kalastusmahdollisuuksia on näin ollen vähennetty. Toinen huolenaihe liittyy tarpeeseen saada lisätietoja kohdelajeista ja meriekosysteemeistä.

Alakohtaisen tuen ohjelmasuunnittelu hyväksytään kolmen kuukauden kuluessa pöytäkirjan täytäntöönpanosta. Myönnetyllä alakohtaisella tuella on viime vuosina tuettu tieteellistä tutkimusta ja tieteellisiä arviointeja, Grönlannin kalastusviranomaisia, valvontaa sekä pienimuotoista rannikkokalastusta. Viimeisimmän pöytäkirjan arvioinnissa esitetty arvio on myönteinen.

Päätelmät ja suositukset 

Esittelijä muistuttaa kalastuskumppanuussopimuksen ja Grönlannin ja EU:n kalastussuhteiden suuresta merkityksestä nykytilanteessa, jossa Yhdysvaltojen kanssa on diplomaattisia jännitteitä ja arktista aluetta uhkaa ilmastokriisi. Kalastussopimuksen mukainen alakohtainen tuki on tukea, johon Grönlannin viranomaiset ja monet kansalaisyhteiskunnan toimijat ovat suhtautuneet myönteisesti. Unionin maksaman taloudellisen korvauksen, alakohtaisen tuen ja alusten omistajien maksamien kustannusten korottaminen on myönteistä.

Esittelijä kehottaa unionia antamaan enemmän tukea rannikkokalastusyhteisöille kunnioittaen alkuperäiskansojen oikeuksia ja FAO:n pienimuotoisen kalastuksen periaatteita. Rannikkokalastusyhteisöt ja valtiosta riippumattomat järjestöt olisi myös otettava mukaan sopimukseen. Unionin tuki valvonnan, LIS-kalastuksen torjunnan, tiedonkeruun ja tieteellisen tutkimuksen aloilla on niin ikään myönteistä.

Esittelijä korostaa sopimuksen ympäristöhaasteita. On olennaisen tärkeää jatkaa tiedonkeruuta ja liikakalastuksen torjuntaa koskevia toimia noudattaen tieteellisiä lausuntoja suurimpien sallittujen saaliiden vahvistamisesta Grönlannissa ja vuotuisten kalastusmahdollisuuksien jakamisesta unionille. Euroopan parlamentti pyysi tätä jo vuonna 2021. Vaikka unionin pyytämät määrät ovat pieniä, sen on noudatettava ennalta varautumisen periaatetta. Ylijäämän määritelmä on joissakin tapauksissa kyseenalainen. Unionin alusten harjoittama kalastus vaikuttaa myös merenpohjan ekosysteemeihin, minkä vuoksi olisi painotettava haavoittuvien meriekosysteemien kartoittamista ja suojelua toimialan tuella.

Lopuksi esittelijä pyytää, että tämä kalastussopimus sovitetaan alueellisen kalastuksenhallinnan yhteyteen. Kiintiöiden vaihdon tuloksena brexitin jälkeiset suhteet rannikkovaltioihin, kuten Norjaan, liittyvät läheisesti sopimukseen. Unionin ja Grönlannin on lujitettava yhteistyötä ja parannettava avoimuutta alueellisissa kalastuksenhoitojärjestöissä ja rannikkovaltioiden sopimuksissa. Laajemmin tarkasteltuna unionin on suojeltava paremmin lajeja ja meriympäristöä arktisella alueella.

